Κασσάνδρεια

Η Κασσάνδρεια είναι κωμόπολη της Περιφερειακής Ενότητας Χαλκιδικής, στη Μακεδονίας, και διοικητικά ανήκει στο Δήμο Κασσάνδρας του οποίου αποτελεί την έδρα. Σύμφωνα με την απογραφή του 2021 έχει 3.158 κατοίκους. Αποτελεί το οικονομικό, πνευματικό και πολιτιστικό κέντρο της περιοχής.

Πήρε το όνομά της από τον Κάσσανδρο, που είχε χτίσει πόλη με το όνομα Κασσάνδρα στον ισθμό της Κασσάνδρας.

 Ιστορία 
Η Κασσάνδρεια ιδρύθηκε τον 16ο αιώνα και μέχρι τον 20ό αιώνα ονομαζόταν Βάλτα. Σε όλη τη διάρκεια της τουρκοκρατίας ήταν ένα από τα 12 χωριά της χερσονήσου και αποτελούσε βακούφι του Γκαζανφέρ Αγά γεγονός που πρόσφερε μεγάλη φορολογική ατέλεια. Στα νεότερα χρόνια αποτέλεσε έδρα Μητρόπολης και υποπροξενείων ευρωπαϊκών χωρών.
Το 1821 έλαβε χώρα το Ολοκαύτωμα της Κασσάνδρας από τους Οθωμανούς, λόγω της αυμμετοχής των Ελλήνων της περιοχής στην Επανάσταση. Σπουδαίοι αγωνιστές της επανάστασης του 1821 ήταν ο Αναστάσιος Χυμευτός (1797-1870), ο Αθανάσιος Σαραφιανός, ο Αναγνώστης Παπαδόπουλος, ο Πανταζής Ιωάννου, ο Νικόλαος Γεωργίου και ο Γεώργιος Γαρουφάλλου και ο πρόκριτος καπετάν Γιαννιός Χατζηχριστοδούλου, που μετείχε στην υπεράσπιση των Ψαρών. Επίσης ο Γεώργιος Αδάμης (Κασσανδρινός), ως επίτροπος της Κασσάνδρας συμμετείχε στον Άρειο Πάγο της Ανατολικής Χέρσου Ελλάδος.

Στις 23 και 24 Φεβρουαρίου 1944 εκτελέστηκαν στην Κασσάνδρεια από τα γερμανικά στρατεύματα κατοχής 36 άνθρωποι και 2 απαγχονίστηκαν. Άλλα εννέα άτομα εκτελέστηκαν σε διπλανά χωριά. Στις 3 Μαρτίου 1944 εκτελέστηκαν στην Κασσάνδρα άλλοι 3 άνθρωποι. Οι συλλήψεις και οι εκτελέσεις συνεχίστηκαν στους φοιτητές της Κασσάνδρας στη Θεσσαλονίκη, όπου συλλαμβάνονται αρχικά στις αρχές Απριλίου έξι άτομα και εκτελούνται στο στρατόπεδο Παύλου Μελά της Θεσσαλονίκης στις 6 Ιουνίου 1944 οι πέντε, ενώ ο έκτος οδηγείται μαζί με άλλους 36 Κασσανδρινούς στα στρατόπεδα συγκέντρωσης της Γερμανίας, απ’ όπου γύρισαν στην πατρίδα ζωντανοί μόνον 20 άτομα. Συνολικά 66 άτομα από την Κασσάνδρα έπεσαν από τις ναζιστικές κατοχικές δυνάμεις.. Η Κασσάνδρα απελευθερώθηκε από τους Ναζί στις 12 Σεπτεμβρίου 1944.Μνημόσυνο στη μνήμη των 61 αντιστασιακών από την Κασσάνδρα, halkidikinews.gr

Ναοί της Κασσάνδρειας

Στην Κασσάνδρεια βρίσκεται ο ιστορικός ενοριακός ναός του Γενεσίου της Θεοτόκου που κτίσθηκε το έτος 1850.

Υπάρχουν ακόμη τα παρεκκλήσια του Αγίου Αθανασίου (1850), της Αγίας Παρασκευής (προ του 1900), του Αγίου Ιωάννου του Προδρόμου (1911-1912), του Αγίου Δημητρίου (1865), του Αγίου Γεωργίου και νεότερα όπως του Αγίου  Χριστοφόρου, του Αγίου Παϊσίου κ.ά. 

Νέος μεγάλος ενοριακός ναός, στη μνήμη του Αγίου Χριστοδούλου του νεομάρτυρα Κασσανδρινού, θεμελιώθηκε το 2008.

 Σημερινή Κασσάνδρεια 
Το δημαρχείο της Κασσάνδρειας χτίστηκε το 1926.
Στην Κασσάνδρεια υπάρχουν μεταξύ άλλων κέντρο υγείας, αστυνομία, ταχυδρομείο, ΟΤΕ, τράπεζες, 2 Δημοτικά σχολεία, 2 νηπιαγωγεία, Γυμνάσιο και 2 Λύκεια, Επαγγελματικό και Γενικό. Οι κάτοικοι ασχολούνται με τη γεωργία, το εμπόριο και τον τουρισμό. Εκεί βρίσκεται και ο Τουριστικός Αναπτυξιακός Όμιλος Χαλκιδικής. Πολιτιστικά δραστηριοποιείται πολιτιστικός σύλλογος, με το όνομα "Η Κασσάνδρα". Στην περιοχή υπάρχει και ο υγροβιότοπος της Κύψας.

Η ποδοσφαιρική ομάδα «Άρης Κασσανδρείας» αγωνίζεται στην Α΄ ερασιτεχνική κατηγορία του πρωταθλήματος της ΕΠΣ Χαλκιδικής (στο νότιο όμιλο). Ο παλαιός Α.Σ. Κασσάνδρα διέγραψε λαμπρή πορεία στις αρχές της δεκαετίας του 2000, ανεβαίνοντας σε τρία χρόνια από τα τοπικά πρωταθλήματα στη Β' Εθνική. Μάλιστα, το 2004, στην τελευταία του χρονιά, όπως αποδείχθηκε, τερμάτισε 4ος, μια μόλις νίκη μακριά από την άνοδο στην Α' Εθνική.

 Παραπομπές 

 Πηγές 


 Εξωτερικοί σύνδεσμοι 
 Κασσανδρεία: Γενικές πληροφορίες
 Δήμος Κασσάνδρας 


Κατηγορία:Δήμος Κασσάνδρας